烏林行
作者：馬子嚴
朝代：宋

paragraphs: 荆州兒曹不足恃，何物老瞞欺一世。
兵書浪語十三篇，不料烏林出奇計。
隆準雲孫驅伏龍，紫髯强援要江東。
戈船植羽蔽寒日，雪浪崩崖驚晚風。
行閒一卒如兒戲，持火絕江人不意。
灰銷漢賊終老心，功入喬家少年壻。
君不見華容道旁春草生，魂銷不聽車馬聲。
哀猿夜啼霜月冷，空餘野燐沙邊明。